จ.ยะลา คิกออฟ "ไทยนิยม ยั่งยืน" เปิดเวทีประชาคม "ผูกใจไทยเป็นหนึ่ง" ด้าน ผู้ว่าฯ ยะลา ลงพื้นที่ตรวจ
จังหวัดยะลา คิกออฟ "ไทยนิยม ยั่งยืน" เปิดเวทีประชาคม "ผูกใจไทยเป็นหนึ่ง" ด้าน ผู้ว่าราชการจังหวัดยะลา ลงพื้นที่ตรวจเยี่ยม สังเกตการณ์ พร้อมสร้างความเข้าใจ
 


วันนี้ (21 ก.พ. 61) เวลา 10.00 น. ที่มัสยิดบ้านกือแล หมู่ที่ 3 ตำบลเนินงาม อำเภอรามัน จังหวัดยะลา นายอนุชิต ตระกูลมุทุตา ผู้ว่าราชการจังหวัดยะลา ได้เดินทางลงพื้นที่ตรวจเยี่ยม สังเกตการณ์ และติดตามการขับเคลื่อนการพัฒนาประเทศ ตามโครงการ "ไทยนิยม ยั่งยืน" กิจกรรมการจัดประชุมเวทีประชาคมเวทีที่ 1 โครงการพัฒนาคุณภาพชีวิตเพื่อขับเคลื่อนเศรษฐกิจฐานราก ในพื้นที่ตามโครงการ "ไทยนิยม ยั่งยืน" ของพื้นที่ หมู่ที่ 3 บ้านกือแล ตำบลเนินงาม ซึ่งการจัดเวทีประชาคมครั้งนี้ มีชุดปฎิบัติการตำบลประกอบด้วย ปลัดอำเภอ , ผู้รับผิดชอบประจำตำบล , เกษตรตำบล , พัฒนากร , โรงพยาบาลส่งเสริมสุขภาพตำบล , ครู กศน. , ตำรวจ , ทหาร , ปลัดองค์กรปกครองส่วนท้องถิ่น รวมทั้งผู้เกี่ยวข้องเข้าร่วม

โดยมีเป้าหมาย ประชาชนผู้มีรายได้น้อย ประชาชนผู้ที่มีบัตรสวัสดิการแห่งรัฐ จำนวน 200 คนในพื้นที่ เข้าร่วมแสดงความคิดเห็น ชีวิตความเป็นอยู่ และปัญหาความเดือดร้อนในด้านการเกษตร ด้านอาชีพ โครงสร้างพื้นฐาน สาธารณสุข ทรัพยากรสิ่งแวดล้อม และความมั่นคง
 
ทั้งนี้ การดำเนินงานการเปิดเวทีประชาคม "สัญญาประชาคม ผูกใจไทยเป็นหนึ่ง" เป็นไปตามคณะรัฐมนตรี เมื่อวันที่ 16 ม.ค. 2561 มีมติเห็นชอบตามที่นายกรัฐมนตรีเสนอให้การขับเคลื่อนยุทธ์ศาสตร์ชาติ แผนพัฒนาเศรษฐกิจและสังคมแห่งชาติ และยุทธศาสตร์การพัฒนาพื้นที่เพื่อเสริมสร้างความมั่นคงของชาติ ไปสู่การปฏิบัติให้เกิดประโยชน์ต่อการพัฒนาคุณภาพชีวิตของประชาชนอย่างเป็นรูปธรรม

โดยมีกรอบการดำเนินการเพื่อการมีส่วนร่วมในการพัฒนาประเทศไทย สู่ความยั่งยืน ประกอบด้วย 10 เรื่อง คือ 1.สัญญาประชาคมผูกใจไทยเป็นหนึ่ง , 2.คนไทยไม่ทิ้งกัน , 3.ชุมชนอยู่ดีมีสุข , 4.วิธีไทยวิถีพอเพียง , 5.รู้สิทธิ รู้หน้าที่ รู้กฎหมาย , 6.รู้กลไกการบริหารราชการ , 7.รู้รักประชาธิปไตยไทยนิยม , 8.รู้เท่าเทียมเทคโนโลยี , 9.ร่วมแก้ไขปัญหายาเสพติด และ 10.งานตามภารกิจของทุกหน่วยงาน (Function)